R E N D E L E T – T E R V E Z E T

**Miháld Község Önkormányzata Képviselő-testületének**

**.../.... (...) önkormányzati rendelete**

**az önkormányzat szervezeti és működési szabályzatáról szóló 4/2024. (IV. 30.) önkormányzati rendelet módosításáról**

Miháld Község Önkormányzata Képviselő-testülete az Alaptörvény 32. cikk (2) bekezdésében kapott eredeti jogalkotói hatáskörében, az Alaptörvény 32. cikk (1) d) pontjában, valamint Magyarország helyi önkormányzatairól szóló 2011. évi CLXXXIX. törvény 53. § (1) bekezdésében kapott feladatkörében eljárva a következőket rendeli el:

**1. §**

Az önkormányzat szervezeti és működési szabályzatáról szóló 4/2024. (IV. 30.) önkormányzati rendelet 5. §-a helyébe a következő rendelkezés lép:

**„5. §**

A település ünnepei: május hónapban tartandó Falunap és a szeptember hónapban tartandó Szent-Kereszt Felmagasztalása Búcsú.”

**2. §**

Az önkormányzat szervezeti és működési szabályzatáról szóló 4/2024. (IV. 30.) önkormányzati rendelet 6. §-a helyébe a következő rendelkezés lép:

**„6. §**

A helyi önkormányzati kitüntetések és elismerő címek alapítására és adományozására vonatkozó szabályokat önkormányzati rendelet állapítja meg.”

**3. §**

Az önkormányzat szervezeti és működési szabályzatáról szóló 4/2024. (IV. 30.) önkormányzati rendelet 18. § (5) bekezdés 5. pontja helyébe a következő rendelkezés lép:

*(A képviselő-testület ülésére a képviselőkön kívül tanácskozási joggal meg kell hívni:)*

„*5.* a meghívó közzétételével a településen működő civil szervezetek, önszerveződő közösségek képviselőit a tevékenységüket érintő napirendi pont tárgyalásakor.”

**4. §**

(1) Az önkormányzat szervezeti és működési szabályzatáról szóló 4/2024. (IV. 30.) önkormányzati rendelet 20. § (1) és (2) bekezdése helyébe a következő rendelkezések lépnek:

„(1) A képviselő-testület üléseit a polgármester hívja össze és vezeti.

(2) A képviselő-testület ülését a polgármester akadályoztatása esetén az alpolgármester, a polgármester és az alpolgármesteri tisztség egyidejű betöltetlensége, tartós akadályoztatásuk esetén az Ügyrendi Bizottság elnöke hívja össze és vezeti.”

(2) Az önkormányzat szervezeti és működési szabályzatáról szóló 4/2024. (IV. 30.) önkormányzati rendelet 20. §-a a következő (3) bekezdéssel egészül ki:

„(3) A polgármester, alpolgármester, Ügyrendi Bizottság elnöke a továbbiakban együtt: levezető elnök.”

**5. §**

(1) Az önkormányzat szervezeti és működési szabályzatáról szóló 4/2024. (IV. 30.) önkormányzati rendelet 27. § (1) bekezdése a következő 1a. ponttal egészül ki:

*(A képviselő-testületi ülés napirendi pontjának előterjesztésére jogosult:)*

„*1a.* bizottság elnöke,”

(2) Az önkormányzat szervezeti és működési szabályzatáról szóló 4/2024. (IV. 30.) önkormányzati rendelet 27. §-a a következő (3) bekezdéssel egészül ki:

„(3) Az Ügyrendi Bizottság hatáskörébe tartozó ügyben előterjesztést a bizottság elnöke nyújthat be.”

**6. §**

Ez a rendelet a kihirdetését követő harmadik napon lép hatályba.

Miháld, 2024. november ….

|  |  |
| --- | --- |
| Tollárné Tóth Tímeapolgármester | dr. Faragó-Szabó Melittajegyző |

A rendeletet 2024. november … napján kihirdettem.

 dr. Faragó-Szabó Melitta

 jegyző

Végső előterjesztői indokolás

Az önkormányzat szervezeti és működési szabályzatáról szóló 5/2024. (IV.26.) önkormányzati rendelet felülvizsgálata során megállapításra került, hogy nem tartalmazza teljes körűen az Mötv-ben foglalt kötelező tartalmi elemeket. A szervezeti és működési szabályzat nem rendelkezik arról, hogy melyek azok az előterjesztések, amelyek a bizottság által, illetve állásfoglalásával nyújthatók be (Mötv. 59. § (2)), ezért ezzel a rendeletet ki kell egészíteni. A fentieken túl helyesírási hibák technikai javítására, illetve a szöveg pontosítására (pl. az ülés összehívásának módja,) került sor a rendeletben.